b'\n_START_ARTICLE_\nDen lille havfrue (statue)\n_START_PARAGRAPH_\n\xc2\xabDen lille havfrue\xc2\xbb er en verdensber\xc3\xb8mt bronseskulptur i K\xc3\xb8benhavns havn i K\xc3\xb8benhavn i Danmark. Skulpturen er basert p\xc3\xa5 havfruen fra H.C. Andersens eventyr av samme navn fra 1837. I motsetning til det man vanligvis forbinder med havfruer, er statuen ikke en kvinne med et menneskes overkropp og fiskehale. Hun har en kropp med ben, men med finner p\xc3\xa5 bena._NEWLINE_Skulpturen ble gitt som gave til K\xc3\xb8benhavn av brygger Carl Jacobsen og laget av billedhugger Edvard Eriksen (1876\xe2\x80\x931959). Eriksen brukte sin kone Eline Eriksen som modell for skulpturen. Skulpturen er 125 cm h\xc3\xb8y og veier 175 kg, og den ble satt opp p\xc3\xa5 en granittstein p\xc3\xa5 Langelinie den 23. august 1913. Statuen er en av Danmarks st\xc3\xb8rste turistattraksjoner.\n_START_SECTION_\nH\xc3\xa6rverk\n_START_PARAGRAPH_\nStatuen har flere ganger blitt utsatt for h\xc3\xa6rverk. 24. april 1964 mistet havfruen hodet, og verken hodet eller gjerningsmennene ble noen gang funnet. 22. juli 1984 ble en arm saget av. Den gangen meldte imidlertid gjerningsmennene seg raskt, og statuen fikk armen tilbake. I august 1990 ble det gjort et nytt fors\xc3\xb8k p\xc3\xa5 \xc3\xa5 sage hodet av statuen. Fors\xc3\xb8ket endte med et 18 cm langt snitt i halsen. 6. januar 1998 mistet statuen hodet for andre gang. Da ble en freelance-fotograf og to andre arrestert og siktet for \xc3\xa5 ha utf\xc3\xb8rt h\xc3\xa6rverket, men de ble senere l\xc3\xb8slatt og siktelsen frafalt. Hodet ble imidlertid funnet. 11. september 2003 veltet ukjente gjerningsmenn statuen ned fra steinen den satt p\xc3\xa5. Statuen har ogs\xc3\xa5 blitt dynket i maling og blant annet f\xc3\xa5tt p\xc3\xa5malt BH og bukser. Det finnes to gipskopier av statuen, noe som har v\xc3\xa6rt til god hjelp n\xc3\xa5r statuen har blitt reparert.\n_START_SECTION_\nLignende statuer\n_START_PARAGRAPH_\nStatuen selv er en kopi av den originale skulpturen, som Eriksens arvinger er i besittelse av. Hans familie selger kopier av statuen._NEWLINE_Det fins en kopi av statuen i byen Solvang i California, en by som ble grunnlagt av danske immigranter. Det fins ogs\xc3\xa5 kopier av statuen i Kimballton i Iowa og i Vancouver i Canada. P\xc3\xa5 graven til Victor Borge er det ogs\xc3\xa5 en kopi av statuen._NEWLINE_I 2006 ble kunstverket Det genmodificerede paradis av Bj\xc3\xb8rn N\xc3\xb8rgaard satt opp p\xc3\xa5 Langelinie, noen hundre meter fra havfruestatuen. Kunstverket er en gruppe av skulpturer, hvorav en kalles Den genmodificerede havfrue og er en nonfigurativ statue av en kvinne som sitter p\xc3\xa5 noen steiner ute i vannet._NEWLINE_Det fins ogs\xc3\xa5 andre kunstneriske fremstillinger av havfruen i H. C. Andersens fortelling. Til disse h\xc3\xb8rer en statue i Odense Zoo fra 1949 av kunstnerne Erik Cohrt og Hans Ploug. Den forestiller en havfrue med fiskehale.\n_START_SECTION_\nP\xc3\xa5 reise\n_START_PARAGRAPH_\nI mars 2010 tok K\xc3\xb8benhavn et forel\xc3\xb8pig farvel med Den lille havfrue da hun la ut p\xc3\xa5 reise til Kina. I tidsrommet 1. mai til 31. oktober 2010 var hun utstilt i den danske paviljongen p\xc3\xa5 verdensutstillingen World EXPO i Kina.'